Περισσότεροι από 74 χιλιάδες πολίτες που χρωστούν εκατομμύρια στο Δημόσιο πετάχτηκαν έξω από τη ρύθμιση – ανάσα των 100 δόσεων και απειλούνται με κατασχέσεις και άλλα μέτρα.

Ο λόγος «αποβολής» τους από τη ρύθμιση ήταν ότι δεν είχαν τη δυνατότητα να πληρώσουν εμπρόθεσμα νέες οφειλές που στο μεταξύ τους είχαν βεβαιωθεί.

Σύμφωνα με έγγραφο της Διεύθυνσης Ηλεκτρονικής Διακυβέρνησης της Ανεξάρτητης Αρχής Δημοσίων Εσόδων το οποίο διαβιβάστηκε στη Βουλή για να απαντηθεί ερώτηση βουλευτή Β. Κεγκέρογλου για το πόσοι πολίτες έχασαν τη ρύθμιση των 100 δόσεων από την αντικειμενική αδυναμία εξόφλησης τρεχουσών φορολογικών υποχρεώσεων, προκύπτει ότι:

Ο συνολικός αριθμός των οφειλετών που έχασαν την ρύθμιση των 100 δόσεων για διάφορους λόγους και όχι μόνο λόγω αδυναμίας πληρωμής νέων οφειλών υπερβαίνει τους 300.000.

Στο έγγραφο σημειώνεται ότι: «δεν μπορεί να προσδιοριστεί με ακρίβεια» ωστόσο επισημαίνεται ότι: «σύμφωνα με τα στοιχεία του ολοκληρωμένου συστήματος Taxis όπως αυτά ενημερώνονται από τις Δημόσιες Οικονομικές Υπηρεσίες, οι πολίτες που έχασαν την ρύθμιση των 100 δόσεων λόγω εκπρόθεσμων πληρωμών τρεχουσών οφειλών ανέρχονται σε 74.102».

Σημειώνεται, ωστόσο ότι η πληροφορία που παρατίθεται στο έγγραφο αφορά μόνο στους οφειλέτες οι οποίοι:

-Δεν κατάφεραν να καταβάλουν εφάπαξ νέες οφειλές προς το Δημόσιο, έστω και με καθυστέρηση 30 ημερών μετά τη λήξη της προθεσμίας πληρωμής.

-Δεν κατάφεραν να καταβάλουν εφάπαξ νέες οφειλές προς το Δημόσιο έστω και με καθυστέρηση 15 ημερών μετά τη λήξη προθεσμίας πληρωμής.

-Δεν κατάφεραν να καταβάλουν εφάπαξ και εμπρόθεσμα νέες οφειλές προς το Δημόσιο που προέκυψαν από την 1/1/2018 μέχρι τις 9/2/2018 ή δεν κατάφεραν να ρυθμίσουν κι αυτές τις οφειλές τους έως και σε 12 ή 24 μηνιαίες δόσεις.

Στο έγγραφο της ΔΗΛΕΔ δεν περιλαμβάνονται στοιχεία για τους οφειλέτες που έχασαν τη ρύθμιση των 100 δόσεων για άλλες αιτίες, δηλαδή στους 74.102 δεν περιλαμβάνονται αυτοί που:

-Δεν κατέβαλαν 2 συνεχόμενες μηνιαίες δόσεις κατά τη διάρκεια του πρώτου οκταμήνου της ρύθμισης, λόγω προφανούς οικονομικής αδυναμίας.

-Δεν κατέβαλαν 3 συνεχόμενες μηνιαίες δόσεις μετά την πάροδο του οκταμήνου της ρύθμισης επίσης λόγω προφανούς οικονομικής αδυναμίας.

-Καθυστέρησαν την καταβολή των τριών τελευταίων δόσεων της ρύθμισης για το αντίστοιχο χρονικό διάστημα.

-Δεν υπέβαλαν τις προβλεπόμενες δηλώσεις φορολογίας εισοδήματος και του φόρου προστιθέμενης αξίας κατά το διάστημα της ρύθμισης εντός τριών μηνών το αργότερο απ΄πο την παρέλευση της κανονικής προθεσμίας υποβολής τους.

-Εντάχθηκαν στη ρύθμιση με εσφαλμένες βεβαιώσεις.